Jann Sjursen (KRF), 1998-10-20:
Kristeligt Folkeparti er enig med regeringen i, at det er på sin plads med en ændring af straffelovens bestemmelser vedrørende prostitution.
Regeringen lægger hovedvægten på, at bestemmelserne i straffeloven alligevel ikke anvendes i praksis, hvorfor man lige så godt kan afkriminalisere prostitution.
For Kristeligt Folkeparti er det mere afgørende, at hverken straffelovgivning eller anden lovgivning i forhold til de prostituerede er særlig konsekvent.
For eksempel virker det helt grotesk, at også staten vil og skal tjene penge på seksuelle tjenesteydelser, sådan som det fremgår af Østre Landsrets dom den 28. maj i år, jf. lovforslagets bemærkninger.
Det afgørende for os er således, hvordan vi bedst hjælper de prostituerede.
Prostitution er i den grad en krænkelse af det enkelte menneskes værd og psykisk invaliderende.
Derfor må vi gøre en aktiv indsats for at bekæmpe prostitutionen og hjælpe
den enkelte prostituerede til et liv, hvor han eller hun ikke skal leve af at sælge sin egen krop og sjæl med.
Spørgsmålet er så, om regeringens lovforslag bringer os nærmere det mål.
Det er ikke Kristeligt Folkepartis opfattelse.
Trods mange besværgelser både i lovforslaget og i debatten om, at dette lovforslag vil afkriminalisere og ikke lovliggøre prostitution, er det Kristeligt Folkepartis opfattelse, at lovforslaget i praksis legaliserer individuel prostitution og dermed egentlig - selv om jeg godt ved, det ikke er hensigten fra forslagsstillernes side - alligevel for os at se lader de prostituerede i stikken.
Vi er enige i, at det ikke er offeret, altså den prostituerede, der skal sættes i fængsel, men vi er bestemt ikke enige i, at samfundet ikke skal være forpligtet til at sørge for at få de prostituerede over i et andet erhverv, sådan som jeg faktisk mener, at straffelovens bestemmelse vedrørende løsgængeri kan forstås.
Vi ønsker et forbud, hvor sanktionen så kunne være et påbud om at indgå i et samarbejde med de sociale myndigheder og/eller private hjælpeorganisationer.
Sammen med den prostituerede skulle der så laves en form for handlingsplan for, hvordan vedkommende kunne komme ud af prostitutionen.
Det ville i langt højere grad forpligte os og myndighederne på en indsats i forhold til de prostituerede i stedet for med et pennestrøg at stryge § 199.
Regeringens forslag om at afkriminalisere prostitution får i praksis næppe nogen konsekvenser i forhold til de prostituerede, hverken holdningsmæssigt eller i forhold til den sociale indsats, som de har krav på.
I forhold til politiets indsats betyder det heller intet.
Den vil være der eller måske ikke være der, som den plejer.
Det sidste synes jeg faktisk er bemærkelsesværdigt, for lovforslaget lægger jo op til, at kunderne til prostituerede under 18 år skal kriminaliseres, og hvis disse nye bestemmelser i straffeloven i modsætning til de nuværende skal håndhæves, ja, så burde det alt andet lige fordre en tildeling af flere ressourcer til politiet.
Når det gælder netop spørgsmålet om at kriminalisere kunder til prostituerede, mener vi i Kristeligt Folkeparti, at regeringen med sit forslag sender et meget tvetydigt signal.
Ved alene at kriminalisere kunder til prostituerede under 18 år har man jo også mere eller mindre sagt, at det er i orden at gå til en prostitueret, bare vedkommende er over 18 år.
Jeg vil derfor gerne allerede nu bebude, at vi fra Kristeligt Folkepartis side vil stille ændringsforslag til andenbehandlingen, der fjerner aldersgrænsen.
Alle kunder skal kriminaliseres, sådan som det i øvrigt også vil ske i Sverige fra 1. januar næste år.
Vi vil også stille ændringsforslag vedrørende det, som andre ordførere har været inde på om køb af sex i enkeltstående tilfælde, så vi får præciseret dette spørgsmål.
Lad mig til sidst gentage, at vi egentlig beklager, at regeringen ikke har forsøgt at komme med et samlet oplæg til, hvordan vi hjælper de prostituerede og ikke mindst, hvordan vi bekæmper den bredere bagmandsvirksomhed, der i dag tjener fedt på andre menneskers elendighed.
Her tænker jeg bl.a. på den sociale hjælpeindsats, som ikke står mål med problemets omfang, selv om der er sket forbedringer i de seneste år, og jeg tænker også på indsatsen mod de lovgivningsmæssige bestemmelser i forhold til bl.a. annonceudbydere og boligudlejere.
Det kan måske så også kombineres med et forslag, som blev fremsat tidligere på dagen, om interne høringer i Retsudvalgs- og Socialudvalgsregi, og som jeg synes er et udmærket forslag.
Men vi kan altså med disse bemærkninger ikke støtte lovforslaget, som det ligger her fra regeringens side.